पिंपरी चिंचवड मधून सात दुचाकी चोरीला

Mahaenews A link to your homepage with your site title as anchor text
पिंपरी l प्रतिनिधी

पिंपरी चिंचवड शहरात वाहन चोरीचे प्रकार वाढत आहेत. शहर परिसरातून आणखी सात दुचाकी चोरीला गेल्या आहेत. त्यात वाकड मधून चार, चिखली, चाकण, पिंपरी मधून प्रत्येकी एक दुचाकींचा समावेश आहे. या प्रकरणी सोमवारी (दि. 10) संबंधित पोलीस ठाण्यात गुन्हे दाखल करण्यात आले आहेत.

वाकड पोलीस ठाण्यात एकाच दिवशी वाहन चोरीचे चार गुन्हे दाखल आहेत. दोन बजाज पल्सर, एक पॅशन प्रो, एक बजाज कावासाकी दुचाकी चोरीला गेल्या आहेत. राहुल अनिलकुमार सिंग (वय 25, रा. भूमकर चौक, वाकड) यांची 10 हजार रुपये किमतीची बजाज पल्सर, अतुल गोविंदराव माने (वय 37, रा. थेरगाव) यांची 15 हजार रुपये किमतीची बजाज पल्सर चोरीला गेली आहे.

विनीत उदय पाटील (रा. काळेवाडी) यांची 25 हजारांची पॅशन प्रो दुचाकी चोरट्यांनी चोरून नेली. दिनेश ज्ञानदेव जासूद (वय 31, रा. थेरगाव) यांची 10 हजार रुपये किमतीची बजाज कावासाकी दुचाकी चोरीला गेली आहे. वाकड पोलीस तपास करीत आहेत.

अब्दुल रज्जाक खान (वय 38, रा. कुदळवाडी, चिखली) यांनी चिखली पोलीस ठाण्यात फिर्याद दिली आहे. त्यांची 10 हजार रुपये किमतीची बजाज डिस्कव्हर दुचाकी चोरीला गेली आहे. अनिल प्रभाकर लहाने (वय 24, रा. तापकीरनगर, आळंदी) यांनी चाकण पोलीस ठाण्यात फिर्याद दिली आहे. लहाने यांची 45 हजार रुपये किमतीची हिरो एच एफ डिलक्स ही दुचाकी चोरीला गेली आहे. तर अपर्णा रुकीराम गौतम (वय 24, रा. मोहननगर, चिंचवड) यांची 20 हजारांची दुचाकी त्यांच्या राहत्या घरापासून चोरीला गेली.